ශ්‍රී ලංකා රාමඤ්ඤ මහා නිකායේ මහානායක, බෞද්ධ හා පාලි විශ්වවිද්‍යාලයේ මහෝපාධ්‍යාය අපවත් වී වදාළ රාජකීය පණ්ඩිත, අති ගෞරවනීය වේවැල්දෙණියේ මේධාලංකාර මහානායක මහා ස්වාමින්ද්‍රයාණන් වහන්සේ සිය නිකායට පමණක් නොව රටටත්, ජාතියටත් මහඟු සේවාවක් ඉටුකළ බව ජනාධිපතිතුමා පවසයි.ශෝක පණිවුඩයක් නිකුත් කරමින් ජනාධිපති මහින්ද රාජපක්ෂ මහතා වැඩිදුරටත් සඳහන් කරන්නේ ලොව්තුරු සදහම් මග අනුව යමින් සම්බුද්ධ ශාසනයේ උන්නතිය හා ජීවිතයේ නිවැරදි අවබෝධය මැනවින් අවබෝධ කොටගෙන බොදු බැති ජනතාවට උදාර සේවා රැසක් ඉටුකළ උන්වහන්සේ සුපේෂල ශික්ෂාකාමී පඩි රුවනක් බවයි.පුරා වසර 90 ක් යමෙකුට තම ජීවිතය සම්බුදු සසුන වෙනුවෙන් පූජා කිරීමට හැකිවේ නම්, එය ලැබෙන්නේ සසර පුරුද්ද හා පෙර පින නිසාම බවද පෙන්වා දෙන ජනාධිපතිතුමා මේධාලංකාර මහානායක මහා ස්වාමින් වහන්සේ එම දුර්ලභ අවස්ථාව හිමිකරගත් මහා තෙරුන් වහන්සේ නමක් බවද සඳහන් කරයි.වර්ෂ 1998 දී ශ්‍රී ලංකා රාමඤ්ඤ මහා නිකායේ 12 වන මහානායක ධුරයට පත් වූ උන් වහන්සේ අපවත් වනතුරු උපරිමානු විජ්ජක, සඤ්ඤා ලේඛකාධිකාරී, අධිකරණ සංඝනායක වැනි රාමඤ්ඤ නිකායේ ගෞරවනීය තනතුරු රැසක්ම හොබවමින් සුවිශාල මෙහෙයක් සම්බුදු සසුන වෙනුවෙන් ඉටුකළ බවද ජනාධිපතිතුමා වැඩිදුරටත් පෙන්වා දෙයි.